《十二郎 秋水时至，泛舟通惠河即事》
清代·叶绍本

百川灌海，浪蹴踏、绛河欲泻。看急溜喷银，回澜漱玉，淼淼素波天罅。

两岸苹花香全浸，又涨到、青枫根下。羡浴鹭争飞，眠鸥无数，傲人闲暇。

潇洒。恰如身在，江亭烟榭。乍桂楫轻移，兰桡徐动，风景依稀图画。

柳外鱼罾，苇间蟹簖，不羡馀不溪也。听欸乃、声遏行云万里，东吴帆卸。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。